section_heading: Vojna karijera
paragraph_text: Ioan Basarabescu rođen je 15. veljače 1861. u Topisceniju. Sin je Mihaila i Marie Basarabescu. Od 1878. pohađa Vojnu školu za pješaštvo i konjaništvo u Bukureštu koju završava 1880. godine od kada služi u 2. topničkoj pukovniji. Od 1881. nalazi se na službi u 1. topničkoj pukovniji od kada pohađa i Specijalnu školu za artiljeriju i inženjeriju koju završava 1883. godine. U travnju 1884. dostiže čin poručnika, dok je u čin satnika unaprijeđen u kolovozu 1889. godine. U međuvremenu, od 1884. služi u 6. topničkoj pukovniji, te, od 1885., ponovno u 2. topničkoj pukovniji. Nakon toga premješten je na službu u bojnu za opsade gdje se nalazi do 1888. kada se ponovno vraća u 6. topničku pukovniju gdje obnaša razne dužnosti. Od 1892. služi najprije u 10. topničkoj pukovniji, te, od 1896., u 5. topničkoj pukovniji, nakon čega se 1900. ponovno vraća na službu u 10. topničku pukovniju. U međuvremenu je u veljači 1896. promaknut u čin bojnika, te u studenom 1902. u čin potpukovnika.